b'\n_START_ARTICLE_\nRuokolahden leijona\n_START_PARAGRAPH_\nRuokolahden leijona oli ilmi\xc3\xb6, johon kuului useita leijonahavaintoja keskikes\xc3\xa4ll\xc3\xa4 1992 Ruokolahden ja Imatran seudulla, ja ne saivat suurta huomiota medialta, yleis\xc3\xb6lt\xc3\xa4 ja virkamiehilt\xc3\xa4._NEWLINE_Ensimm\xc3\xa4isen havainnon leijonasta teki 23. kes\xc3\xa4kuuta Ruokolahdella komennuksella ollut mets\xc3\xa4ty\xc3\xb6njohtaja. El\xc3\xa4imen olemassaolo vahvistettiin virallisesti, kun suurpetotutkija nelj\xc3\xa4 p\xc3\xa4iv\xc3\xa4\xc3\xa4 my\xc3\xb6hemmin l\xc3\xb6ysi paikkakunnalta Suomeen kuulumattoman ison kissan j\xc3\xa4ljet. Kolme ministeri\xc3\xb6t\xc3\xa4 m\xc3\xa4\xc3\xa4r\xc3\xa4si el\xc3\xa4imen poistettavaksi Suomen luonnosta, mutta mets\xc3\xa4stys p\xc3\xa4\xc3\xa4ttyi pian, kun siit\xc3\xa4 ei en\xc3\xa4\xc3\xa4 saatu luotettavia jatkohavaintoja. Muualtakin Suomesta tuli ilmoituksia leijonasta, erityisesti Kristiinankaupungin seudulta, jossa maa- ja mets\xc3\xa4talousministeri\xc3\xb6 oletti olevan toisen ison kissan. Median mukaan my\xc3\xb6s Karstulassa, Iiss\xc3\xa4 ja Hyrynsalmella n\xc3\xa4htiin leijona._NEWLINE_Ruokolahti markkinoi kuntaansa leijonalla vuosina 1992\xe2\x80\x932012.\n_START_SECTION_\nAlkuper\xc3\xa4inen havainto\n_START_PARAGRAPH_\nEnsimm\xc3\xa4isen ilmoituksen leijonasta teki mikkelil\xc3\xa4inen Enso-Gutzeitin mets\xc3\xa4ty\xc3\xb6njohtaja Martti Auvinen (s. 5.3.1951), joka oli komennuksella Ruokolahdella lomittamassa paikallisia leimausarvioijia. H\xc3\xa4n teki havaintonsa Ruokolahdella Kalpiiviidan ja Kotasalon v\xc3\xa4lill\xc3\xa4 tiistaina 23.6.1992 kello 11.20. Leimausarviota tehdess\xc3\xa4\xc3\xa4n h\xc3\xa4n n\xc3\xa4ki ison el\xc3\xa4imen nelj\xc3\xa4 jalkaa ja ruskean mahan, jota h\xc3\xa4n meni katsomaan l\xc3\xa4hemp\xc3\xa4\xc3\xa4. Kun el\xc3\xa4in siirtyi taimistossa olevalle aukealle, h\xc3\xa4n n\xc3\xa4ki sen kokonaisuudessaan noin 20 metrin et\xc3\xa4isyydelt\xc3\xa4 sivuttain. H\xc3\xa4n kuvaili sit\xc3\xa4 leijonansukuiseksi, ja h\xc3\xa4nen mukaansa sen etuosa oli massiivinen, takaruumis ruskean sile\xc3\xa4n karvan peitt\xc3\xa4m\xc3\xa4 ja h\xc3\xa4nt\xc3\xa4 pitk\xc3\xa4 eik\xc3\xa4 se olisi voinut olla ilves tai visentti. Se katsoi h\xc3\xa4nt\xc3\xa4 suoraan silmiin ja l\xc3\xb6nkytteli tihe\xc3\xa4mp\xc3\xa4\xc3\xa4n mets\xc3\xa4\xc3\xa4n. Koko havainto kesti noin 40 sekuntia._NEWLINE_El\xc3\xa4imen kadottua n\xc3\xa4kyvist\xc3\xa4 Auvinen juoksi pakoon, eksyi, l\xc3\xb6ysi autolleen ja rauhoittui parin tunnin ajan. Sitten h\xc3\xa4n jatkoi leimausarviotaan auton l\xc3\xa4heisyydess\xc3\xa4. Illalla noin kello 22.30 h\xc3\xa4n soitti Enso-Gutzeitin kalanviljelyst\xc3\xa4 ja mets\xc3\xa4styksest\xc3\xa4 vastaavalle mets\xc3\xa4talousinsin\xc3\xb6\xc3\xb6ri Pertti \xc3\x85grenille, joka vakuuttui, ett\xc3\xa4 Auvinen oli n\xc3\xa4hnyt Suomeen kuulumattoman kissapedon. \xc3\x85gren otti yhteytt\xc3\xa4 muihin asiantuntijoihin, jotka p\xc3\xa4\xc3\xa4tyiv\xc3\xa4t tulkitsemaan havainnon naarasleijonaksi. Seuraavana aamuna Auvinen teki ilmoituksen Ruokolahden poliisille._NEWLINE_Auvinen l\xc3\xb6ysi torstaina noin 800 metrin p\xc3\xa4\xc3\xa4ss\xc3\xa4 havaintopaikasta hirvenvasan haaskan, jota h\xc3\xa4n piti leijonan kaluamana. H\xc3\xa4nen mielest\xc3\xa4\xc3\xa4n karhu olisi j\xc3\xa4tt\xc3\xa4nyt ja ilves sy\xc3\xb6nyt haaskan eri tavalla. Poliisi k\xc3\xa4vi perjantaina tutkimassa havaintopaikkaa ja haaskaa j\xc3\xa4lkikoiran kanssa. Nimismiehen tiedotteen mukaan leijonan j\xc3\xa4lki\xc3\xa4 ei l\xc3\xb6ytynyt. Auvisen mukaan he l\xc3\xb6ysiv\xc3\xa4t leijonan j\xc3\xa4ljet._NEWLINE_Lauantaina paikalla k\xc3\xa4ynyt Riista- ja kalatalouden tutkimuslaitoksen suurpetotutkija Erik S. Nyholm ei l\xc3\xb6yt\xc3\xa4nyt paikalta mit\xc3\xa4\xc3\xa4n leijonaan viittaavaa. Haaskaa h\xc3\xa4n kuvaili pedon sy\xc3\xb6m\xc3\xa4ksi ja kaksi viikkoa vanhaksi._NEWLINE_Vuosina 1997, 2001 ja 2002 antamissaan haastatteluissa Auvinen edelleen oli vakuuttunut n\xc3\xa4hneens\xc3\xa4 leijonan.\n_START_SECTION_\nMuita havaintoja Ruokolahden ja Imatran seudulla\n_START_PARAGRAPH_\nAuvisen havainnon j\xc3\xa4lkeen huhuttiin Ruokolahdella, ett\xc3\xa4 70-vuotias mies olisi n\xc3\xa4hnyt leijonan aiemmin, muttei uskaltanut ilmoittaa sit\xc3\xa4 pel\xc3\xa4ten maineensa puolesta. Ruokolahden kunnanvaltuuston varapuheenjohtaja Aarne Yl\xc3\xa4-Jussila kertoi n\xc3\xa4hneens\xc3\xa4 leijonan mets\xc3\xa4ss\xc3\xa4 ennen Auvista, mutta tiedotti siit\xc3\xa4 vasta uutisoinnin j\xc3\xa4lkeen. Kaksi viikkoa ennen juhannusta, joka oli 20. kes\xc3\xa4kuuta, oli Raija Perki\xc3\xb6m\xc3\xa4ki kuullut Kyysm\xc3\xa4nlahden pohjukassa karjahtelua, mutta t\xc3\xa4t\xc3\xa4 selitettiin viimevuotista pentuettaan erottavaksi karhuemoksi._NEWLINE_Auvisen havaintoa seuraavana sunnuntaina ilmoitettiin poliisille, ett\xc3\xa4 leijona olisi n\xc3\xa4hty torstaina 25.6.Suolammen l\xc3\xa4heisyydess\xc3\xa4 Ruokolahden ja Puumalan kuntien rajalla. Ilmoitus annettiin seuraavana sunnuntaina, eik\xc3\xa4 poliisi viiveen vuoksi tutkinut asiaa. Leijona ilmoitettiin havaitun auton ikkunasta samana torstai-iltana l\xc3\xa4hell\xc3\xa4 Vehkalampea._NEWLINE_Paikallinen hirsirakentaja Urpo Karhu sek\xc3\xa4 kes\xc3\xa4m\xc3\xb6kkil\xc3\xa4iset Anne Partanen ja Raili Voutilanen l\xc3\xb6ysiv\xc3\xa4t lauantaina 27.6.kello 20.30 kaksi hiekkatien poikki menev\xc3\xa4\xc3\xa4 tassunj\xc3\xa4lke\xc3\xa4 Ruokolahden Kek\xc3\xa4leenm\xc3\xa4elt\xc3\xa4 l\xc3\xa4helt\xc3\xa4 Armij\xc3\xa4rven pohjoisrantaa Hepovuoren kupeessa. Urpo Karhu oli viimeksi ollut paikalla torstai-iltana, mutta arvioi tien vilkkaasti liikenn\xc3\xb6idyksi ja siksi j\xc3\xa4ljet tuoreiksi. Suurpetotutkija Erik S. Nyholm k\xc3\xa4vi tunnistamassa ne kello 23.30 Suomessa esiintym\xc3\xa4tt\xc3\xb6m\xc3\xa4n ison kissan j\xc3\xa4ljiksi._NEWLINE_Sunnuntaina 28.6.puoli kymmenen aikaan aamulla kahdeksanvuotias joutsenolainen kes\xc3\xa4m\xc3\xb6kkil\xc3\xa4inen Tuomo J\xc3\xa4ppinen n\xc3\xa4ki leijonaksi kuvailemansa el\xc3\xa4imen Ruokolahdella Lassilan kyl\xc3\xa4n alueella Kalalammen rannalta 80 metrin et\xc3\xa4isyydelt\xc3\xa4 mets\xc3\xa4tiet\xc3\xa4 k\xc3\xa4velem\xc3\xa4ss\xc3\xa4. Paikalta l\xc3\xb6ydettiin ison kissan j\xc3\xa4ljet._NEWLINE_Imatralaiset tyt\xc3\xb6t Maarit Viljakainen ja Elina Tahkokallio kertoivat n\xc3\xa4hneens\xc3\xa4 maanantaina 29.6.kello 16.30 Pohjois-Imatralla Oritlammen Veislammella uidessaan naarasleijonan alle sadan metrin et\xc3\xa4isyydelt\xc3\xa4. He kuvailivat, ett\xc3\xa4 se oli noin metrin korkuinen ja sill\xc3\xa4 oli pitk\xc3\xa4 h\xc3\xa4nt\xc3\xa4. He n\xc3\xa4kiv\xc3\xa4t sen juovan vett\xc3\xa4. He uivat nopeasti takaisin, n\xc3\xa4kiv\xc3\xa4t viel\xc3\xa4 rantat\xc3\xb6rm\xc3\xa4lt\xc3\xa4 leijonan ja py\xc3\xb6r\xc3\xa4iliv\xc3\xa4t kotiin. He kertoivat sen py\xc3\xb6rineen pient\xc3\xa4 ympyr\xc3\xa4\xc3\xa4 j\xc3\xa4rven toisella rannalla. Paikalta ei kuitenkaan l\xc3\xb6ytynyt j\xc3\xa4lki\xc3\xa4. Vuonna 2002 biologiaa opiskellut Viljakainen vakuutti yh\xc3\xa4 n\xc3\xa4hneens\xc3\xa4 leijonan._NEWLINE_Tiistaina 30.6.kello 22.50 lieksalainen aliupseerioppilas Timo Puumalainen havaitsi Immolan varuskunta-alueella lentokent\xc3\xa4n viereisess\xc3\xa4 mets\xc3\xa4ss\xc3\xa4 leijonaa muistuttavan s\xc3\xa4k\xc3\xa4korkeudeltaan 60-senttimetrisen el\xc3\xa4imen, joka katsoi h\xc3\xa4nt\xc3\xa4 silmiin. H\xc3\xa4nen l\xc3\xa4ps\xc3\xa4ytetty\xc3\xa4\xc3\xa4n k\xc3\xa4mmeni\xc3\xa4\xc3\xa4n yhteen parin sekunnin kuluttua se kiirehti poisp\xc3\xa4in. Tarinan tueksi alueelta l\xc3\xb6ytyi ison el\xc3\xa4imen j\xc3\xa4tt\xc3\xa4m\xc3\xa4t j\xc3\xa4ljet._NEWLINE_Samana y\xc3\xb6n\xc3\xa4 kello 1.30 Saara Lankinen n\xc3\xa4ki kes\xc3\xa4m\xc3\xb6kkins\xc3\xa4 yl\xc3\xa4kerroksen ikkunasta leijonan n\xc3\xa4k\xc3\xb6isen el\xc3\xa4imen noin kymmenen metrin p\xc3\xa4\xc3\xa4st\xc3\xa4 mets\xc3\xa4tiell\xc3\xa4 Manlahdessa. H\xc3\xa4n teki ilmoituksen siit\xc3\xa4 aamulla, jolloin sade oli pyyhkinyt mahdolliset j\xc3\xa4ljet._NEWLINE_Seuraavana aamuna kello 9 l\xc3\xb6ysi 15-vuotias Taru Holopainen aamulenkill\xc3\xa4\xc3\xa4n j\xc3\xa4lki\xc3\xa4 sadan metrin matkalla Laurilan pururadalla Huhtasenkyl\xc3\xa4ss\xc3\xa4 Imatralla, T\xc3\xa4hyst\xc3\xa4j\xc3\xa4npolulta Huhtasenkyl\xc3\xa4n koulua kohti. H\xc3\xa4n arveli niit\xc3\xa4 hevosen j\xc3\xa4ljiksi, mutta palasi tarkastamaan niit\xc3\xa4 is\xc3\xa4ns\xc3\xa4 kanssa ja he tekiv\xc3\xa4t ilmoituksen. Kaakkois-Suomen rajavartiosto k\xc3\xa4vi toteamassa ne leijonan j\xc3\xa4ljiksi. J\xc3\xa4ljet arvioitiin pari tuntia tuoreiksi, koska paikalla oli lakannut satamasta aamuseitsem\xc3\xa4lt\xc3\xa4, ja el\xc3\xa4imen jalat olivat nostaneet kuivaa purua esiin m\xc3\xa4r\xc3\xa4n kerroksen alta. My\xc3\xb6s Immolan varuskunta-alueelta l\xc3\xb6ytyi sateen loputtua syntyneit\xc3\xa4 j\xc3\xa4lki\xc3\xa4. Rajavartioston kapteeni Antti V\xc3\xa4is\xc3\xa4nen piti erityisen vaikuttavana radan viereen savikkoon painunutta j\xc3\xa4lke\xc3\xa4, joka h\xc3\xa4nest\xc3\xa4 kuului selke\xc3\xa4sti isolle kissalle._NEWLINE_Kalastusseurue Joutsenossa ilmoitetti n\xc3\xa4hneens\xc3\xa4 samana y\xc3\xb6n\xc3\xa4 leijonan kulkevan rautatiet\xc3\xa4 pitkin Lappeenrantaa kohti._NEWLINE_Ruotsalaiset turistit Anita ja \xc3\x85ke Lobell videoivat isoa kissaa 9.7.kello 20.45 v\xc3\xa4rinauhalle kolmen minuutin ajan 200 metrin et\xc3\xa4isyydelt\xc3\xa4 Imatran Karhusuontielt\xc3\xa4. He veiv\xc3\xa4t videon Imatran poliisille, joka arvioi siin\xc3\xa4 olevan naarasleijonan tai puuman. MTV osti videon ja esitti sen Seitsem\xc3\xa4n uutisissa. Vieraaksi suoraan l\xc3\xa4hetykseen kutsuttu Jukka Salo kuitenkin tunnisti el\xc3\xa4imen ilvekseksi. My\xc3\xb6hemmin h\xc3\xa4n arvioi, ett\xc3\xa4 se voisi olla koira tai rusakkokin._NEWLINE_Rautj\xc3\xa4rven variksenkyl\xc3\xa4l\xc3\xa4inen Aili Ter\xc3\xa4v\xc3\xa4inen n\xc3\xa4ki 21.8. marjastaessaan naapurinsa kanssa Miettil\xc3\xa4st\xc3\xa4 it\xc3\xa4\xc3\xa4n vaalean suurikokoisen kissael\xc3\xa4imen paistattelemassa p\xc3\xa4iv\xc3\xa4\xc3\xa4. Syyskuun alussa Kaakkois-Suomen rajavartiosto tiedotti alueella tehdyn muitakin havaintoja._NEWLINE_Elokuun lopulla ilmoitetut havainnot j\xc3\xa4iv\xc3\xa4t Suomen puolella viimeisiksi. Viimeinen havainto leijonasta tehtiin Ven\xc3\xa4j\xc3\xa4n puolella syyskuun puoliv\xc3\xa4liss\xc3\xa4._NEWLINE_Antti V\xc3\xa4is\xc3\xa4nen kertoi vuonna 2012, ett\xc3\xa4 havaintoja leijonasta tuli todellisuudessa paljon ilmoitettua enemm\xc3\xa4n. Elokuussa 1992 niit\xc3\xa4 tuli yhden y\xc3\xb6n aikana jopa viisi. V\xc3\xa4is\xc3\xa4sen mukaan leijona oli tullut muun muassa rajapartiota vastaan rajapolulla, mutta sit\xc3\xa4 ei oltu pystytty eliminoimaan sen hyp\xc3\xa4tty\xc3\xa4 Ven\xc3\xa4j\xc3\xa4n puolelle. V\xc3\xa4is\xc3\xa4sen mielest\xc3\xa4 se, ett\xc3\xa4 leijonan n\xc3\xa4ki kaksi valan tehnytt\xc3\xa4 rajamiest\xc3\xa4, todistaa ettei kyseess\xc3\xa4 ole voinut olla esimerkiksi koira.\n_START_SECTION_\nHavaintoja Ven\xc3\xa4j\xc3\xa4n puolella\n_START_PARAGRAPH_\nRuskolainen maatalous- ja mets\xc3\xa4tieteiden ylioppilas Juho Kynt\xc3\xa4j\xc3\xa4 kertoi kuulleensa paikalliselta taksiautoilijalta, ett\xc3\xa4 Miinalan sovhoosissa olisi ruokittu leijonaa kes\xc3\xa4kuun puoliv\xc3\xa4liss\xc3\xa4 ja ett\xc3\xa4 siit\xc3\xa4 olisi kirjoitettu paikallislehdess\xc3\xa4._NEWLINE_Petroskoin yliopiston el\xc3\xa4intieteellisen laboratorion p\xc3\xa4\xc3\xa4llikk\xc3\xb6 vieraili Suomessa kes\xc3\xa4ll\xc3\xa4 1992, ja kertoi kuulleensa Petroskoin radiosta Karjalankannaksella liikkuvasta leijonasta._NEWLINE_My\xc3\xb6hemmin kerrottiin, ett\xc3\xa4 ven\xc3\xa4l\xc3\xa4iset rajamiehet olisivat l\xc3\xb6yt\xc3\xa4neet lanatulta rajalinjalta leijonan j\xc3\xa4ljet.\n_START_SECTION_\nHavaintoja muualla Suomessa\n_START_PARAGRAPH_\nTaksiautoilija Raimo Kotanen, osuuskaupanhoitaja Hannu Hupponen ja Eero Rantala n\xc3\xa4kiv\xc3\xa4t taksista sadan metrin et\xc3\xa4isyydelt\xc3\xa4 ison kissael\xc3\xa4imen l\xc3\xb6nkyttelev\xc3\xa4n valtatie 13:n yli Karstulassa Hoikkaj\xc3\xa4rvenkankaalla. Rantala soitti havainnosta v\xc3\xa4litt\xc3\xb6m\xc3\xa4sti poliisille lauantain\xe2\x80\x93sunnuntain y\xc3\xb6n\xc3\xa4 27.\xe2\x80\x9328.6. aamukolmelta. Poliisi ei uskonut havaintoon niin, ett\xc3\xa4 olisi ryhtynyt toimenpiteisiin. Saarij\xc3\xa4rven L\xc3\xa4nsi-Kalmarissa oli my\xc3\xb6s kolme viikkoa aiemmin raadeltu selitt\xc3\xa4m\xc3\xa4tt\xc3\xb6m\xc3\xa4ll\xc3\xa4 tavalla karitsa, joka ei olisi paikallisten riistamiesten mielest\xc3\xa4 voinut olla karhun, ilveksen tai suden tappama, eik\xc3\xa4 irtokoiriakaan ep\xc3\xa4ilty._NEWLINE_Kolmehenkinen seurue ajoi Valtatie 4:\xc3\xa4\xc3\xa4 Iin Ojakyl\xc3\xa4ss\xc3\xa4 8. syyskuuta, kun he n\xc3\xa4kiv\xc3\xa4t kello 21.10 tien ylitt\xc3\xa4v\xc3\xa4n ruskean leijonann\xc3\xa4k\xc3\xb6isen el\xc3\xa4imen, jolla oli h\xc3\xa4nn\xc3\xa4n p\xc3\xa4\xc3\xa4ss\xc3\xa4 iso tupsu. He hidastivat ja tarkkailivat el\xc3\xa4int\xc3\xa4 4\xe2\x80\x935 metrin et\xc3\xa4isyydelt\xc3\xa4. Iin poliisi l\xc3\xb6ysi paikalta tassunj\xc3\xa4ljen, joka viittasi isokokoiseen koirael\xc3\xa4imeen, eik\xc3\xa4 uskonut tarkempiin tutkimuksiin olevan tarvetta. Oulun yliopiston el\xc3\xa4intieteen laitoksen lisensiaatti Antero Hakala toisaalta otti havainnon vakavammin, koska se tehtiin niin l\xc3\xa4helt\xc3\xa4, ja sade oli pessyt paikalta j\xc3\xa4lki\xc3\xa4 pois._NEWLINE_Punkaharjulainen Jaakko Hemmola n\xc3\xa4ki 11.9. silm\xc3\xa4nr\xc3\xa4p\xc3\xa4yksen ajan autostaan mielest\xc3\xa4\xc3\xa4n l\xc3\xa4hinn\xc3\xa4 leijonaa muistuttavan el\xc3\xa4imen Hyrynsalmella. H\xc3\xa4n joutui tekem\xc3\xa4\xc3\xa4n paniikkijarrutuksen v\xc3\xa4ist\xc3\xa4\xc3\xa4kseen sit\xc3\xa4. H\xc3\xa4nen vieress\xc3\xa4\xc3\xa4n nukkunut vaimo her\xc3\xa4si ja ihmetteli mielest\xc3\xa4\xc3\xa4n isoa koiraa.\n_START_SECTION_\nKristiinankaupungin leijona\n_START_PARAGRAPH_\nMaanantaina 29.6. aamukahdeksan j\xc3\xa4lkeen maanviljelij\xc3\xa4 Harry Sandvik n\xc3\xa4ki autostaan Kristiinankaupungin Mets\xc3\xa4l\xc3\xa4ss\xc3\xa4 150 metrin et\xc3\xa4isyydelt\xc3\xa4 90 senttimetri\xc3\xa4 korkean suuren el\xc3\xa4imen ylitt\xc3\xa4v\xc3\xa4n valtatie 8:n Siipyyntien risteyksen l\xc3\xa4hell\xc3\xa4, ja oli varma, ett\xc3\xa4 se oli naarasleijona. H\xc3\xa4n ilmoitti havainnon my\xc3\xb6hemmin p\xc3\xa4iv\xc3\xa4ll\xc3\xa4 poliisille vaimonsa kehotuksesta._NEWLINE_Sandvikin havainnon tultua julki ilmoitti Kristiinankaupungin It\xc3\xa4puolella Rautatienkadun p\xc3\xa4\xc3\xa4ss\xc3\xa4 asuvan Hautalan perheen anoppi, ett\xc3\xa4 perjantain 26.6. vastaisena y\xc3\xb6n\xc3\xa4 h\xc3\xa4n oli puutarhaa kastellessaan n\xc3\xa4hnyt 20 metrin et\xc3\xa4isyydelt\xc3\xa4 suuren el\xc3\xa4imen nousevan ja juoksevan mets\xc3\xa4\xc3\xa4n. Riista- ja kalatalouden tutkimuslaitoksen apulaistutkija Petri Tuomisto l\xc3\xb6ysi tiistai-iltana paikalta 2,8 metri\xc3\xa4 pitk\xc3\xa4n makuuj\xc3\xa4ljen ja suuren el\xc3\xa4imen tassunj\xc3\xa4lki\xc3\xa4. Valokset faksattiin Nyholmille, ja maa- ja mets\xc3\xa4talousministeri\xc3\xb6n mukaan ne varmistuivat leijonan j\xc3\xa4ljiksi. Tuomisto l\xc3\xb6ysi torstai-iltana 2.7. my\xc3\xb6s Mets\xc3\xa4l\xc3\xa4st\xc3\xa4 l\xc3\xa4helt\xc3\xa4 Sandvikin havaintopaikkaa ison kissan makuuj\xc3\xa4ljen, joka muistutti It\xc3\xa4puolelta l\xc3\xb6ytynytt\xc3\xa4 j\xc3\xa4lke\xc3\xa4._NEWLINE_Keskip\xc3\xa4iv\xc3\xa4ll\xc3\xa4 10.7. nainen n\xc3\xa4ki 150 metrin et\xc3\xa4isyydelt\xc3\xa4 80 senttimetrin korkuisen, pitk\xc3\xa4h\xc3\xa4nt\xc3\xa4isen ja kellanruskean kissael\xc3\xa4imen Kristiinankaupungin H\xc3\xa4rkmeren kyl\xc3\xa4ss\xc3\xa4 Tr\xc3\xa4skvikin alueella Blomtr\xc3\xa4sketin ja Syndersj\xc3\xb6n v\xc3\xa4limaastossa. Paikalta l\xc3\xb6ydettiin ep\xc3\xa4selvi\xc3\xa4 tassunj\xc3\xa4lki\xc3\xa4._NEWLINE_Samana iltana lapv\xc3\xa4\xc3\xa4rttil\xc3\xa4inen liikemies Edwin Westerlund n\xc3\xa4ki Blomtr\xc3\xa4sketin rannalla olevasta huvilasta ajaessaan 60\xe2\x80\x9370 metrin et\xc3\xa4isyydelt\xc3\xa4 el\xc3\xa4imen, jota piti varmuudella leijonana. H\xc3\xa4n kuvaili sit\xc3\xa4 kellanruskeaksi ja pitk\xc3\xa4h\xc3\xa4nt\xc3\xa4iseksi ja sen k\xc3\xa4ytt\xc3\xa4ytyneen rauhallisesti ja v\xc3\xa4istyneen autoa mets\xc3\xa4\xc3\xa4n. Kymmeness\xc3\xa4 minuutissa paikalle tulleet poliisit l\xc3\xb6ysiv\xc3\xa4t hiekasta tassunj\xc3\xa4lki\xc3\xa4._NEWLINE_Valtatie 8:aa ajanut pariskunta n\xc3\xa4ki N\xc3\xa4rpi\xc3\xb6n B\xc3\xa4cklideniss\xc3\xa4 11.7. el\xc3\xa4imen, jonka he arvelivat olevan naarasleijonan tai puuman, ylitt\xc3\xa4v\xc3\xa4n tien._NEWLINE_Illalla 18.7. seurue n\xc3\xa4ki N\xc3\xa4rpi\xc3\xb6n kirkon hautausmaan laidalla suurikokoisen kissael\xc3\xa4imen, jonka he olettivat leijonaksi. Poliisi ei l\xc3\xb6yt\xc3\xa4nyt paikalta j\xc3\xa4lki\xc3\xa4._NEWLINE_N\xc3\xa4rpi\xc3\xb6n Finbyss\xc3\xa4 tehtiin illalla 27.7. n\xc3\xa4k\xc3\xb6havainto 50 metrin et\xc3\xa4isyydelt\xc3\xa4 isosta el\xc3\xa4imest\xc3\xa4, jota kuvailtiin puumaksi. Tuomisto tunnisti sen j\xc3\xa4tt\xc3\xa4m\xc3\xa4t j\xc3\xa4ljet kuuluvan kissael\xc3\xa4imelle ja l\xc3\xb6ysi l\xc3\xa4hettyvilt\xc3\xa4 makuupainautumia._NEWLINE_Bernice ja Bertel Haglund n\xc3\xa4kiv\xc3\xa4t 18.8. kello 23.10 autostaan Kristiinankaupungin Solaxissa Solaxintien varrella 50 metrin et\xc3\xa4isyydelt\xc3\xa4 kellert\xc3\xa4v\xc3\xa4nruskean 70 senttimetri\xc3\xa4 korkean pitk\xc3\xa4h\xc3\xa4nt\xc3\xa4isen el\xc3\xa4imen, jota pitiv\xc3\xa4t isona kissana._NEWLINE_Tuomisto oli t\xc3\xa4ysin vakuuttunut, ett\xc3\xa4 seudulla liikkuisi iso kissa, ja arveli sit\xc3\xa4 puumaksi.\n_START_SECTION_\nViranomaisten ensireaktiot\n_START_PARAGRAPH_\nYmp\xc3\xa4rist\xc3\xb6ministeri\xc3\xb6n luonnonsuojelutoimisto m\xc3\xa4\xc3\xa4r\xc3\xa4si jo alkuper\xc3\xa4isen havainnon j\xc3\xa4lkeen Riista- ja kalatalouden tutkimuslaitoksen Kuusamon toimipisteen Erik S. Nyholmia paikalle etsim\xc3\xa4\xc3\xa4n leijonan j\xc3\xa4lki\xc3\xa4. Nyholm oli ainoa suurpetotutkija valtion palveluksessa. H\xc3\xa4nen tuli saapua paikalle perjantaina 26. kes\xc3\xa4kuuta, mutta h\xc3\xa4nen autonsa jarrujen hajoaminen viiv\xc3\xa4stytti matkaa p\xc3\xa4iv\xc3\xa4ll\xc3\xa4. H\xc3\xa4n ei aluksi l\xc3\xb6yt\xc3\xa4nyt Kalpiiviidan havaintopaikalta mit\xc3\xa4\xc3\xa4n viitteit\xc3\xa4 leijonasta, mutta varmistui illalla tehdyn Kek\xc3\xa4leenm\xc3\xa4en j\xc3\xa4lkil\xc3\xb6yd\xc3\xb6n perusteella, ett\xc3\xa4 seudulla on leijona. Nyholm ilmoittautui valmiiksi ampumaan leijonan._NEWLINE_Maa- ja mets\xc3\xa4talous-, ymp\xc3\xa4rist\xc3\xb6- ja sis\xc3\xa4asiainministeri\xc3\xb6n edustajat kokoontuivat neuvotteluun maanantaina 29. kes\xc3\xa4kuuta. Mets\xc3\xa4styslaissa ei mainittu leijonaa, joten maa- ja mets\xc3\xa4talousministeri\xc3\xb6 ei voinut k\xc3\xa4sitell\xc3\xa4 asiaa. Leijonaa ei voitu k\xc3\xa4sitell\xc3\xa4 ymp\xc3\xa4rist\xc3\xb6ministeri\xc3\xb6ss\xc3\xa4k\xc3\xa4\xc3\xa4n luonnonsuojeluasiana, koska luonnonsuojeluasetuksessa ei mainittu leijonaa, ja Suomessa olivat rauhoitettuja vain siin\xc3\xa4 mainitut nis\xc3\xa4kk\xc3\xa4\xc3\xa4t. Leijonan suojelu olisi vaatinut asetuksen muutoksen, mutta ymp\xc3\xa4rist\xc3\xb6ministeri Sirpa Pietik\xc3\xa4inen oli matkoilla Keski-Amerikassa hein\xc3\xa4kuun 10. p\xc3\xa4iv\xc3\xa4\xc3\xa4n asti. Vapaana liikkuva leijona voitiin kuitenkin tulkita rikoslain mukaan vaaraksi yleiselle turvallisuudelle ja siten sis\xc3\xa4asiainministeri\xc3\xb6n aiheeksi. Ministeri\xc3\xb6t olivat p\xc3\xa4\xc3\xa4t\xc3\xb6ksess\xc3\xa4 yksimielisi\xc3\xa4. Nyholm ja paikallinen poliisi olivat tosin arvioineet, ett\xc3\xa4 leijona ei olisi v\xc3\xa4est\xc3\xb6lle vaaraksi, koska sille oli seudulla paljon hirvi\xc3\xa4 sy\xc3\xb6t\xc3\xa4v\xc3\xa4ksi, ja se oli v\xc3\xa4ltellyt ihmisi\xc3\xa4._NEWLINE_Nyholm sai sis\xc3\xa4asiainministeri\xc3\xb6lt\xc3\xa4 poliisin valtuudet leijonan mets\xc3\xa4stykseen ampuma-aseella Kaakkois-Suomessa. Jahdin operatiivinen keskus oli Imatran poliisiasemalla. Nyholm itse oli maa- ja mets\xc3\xa4talousministeri\xc3\xb6n alainen virkamies. H\xc3\xa4nen harkintaansa j\xc3\xa4tettiin, surmataanko vai vangitaanko leijona.\n_START_SECTION_\nVetoomuksia leijonan puolesta\n_START_PARAGRAPH_\nIlta-Sanomat j\xc3\xa4rjesti 30.6. puhelinmielipidemittauksen, jonka 3\xc2\xa0849 soittajasta 81 prosenttia vastusti leijonan tappamista. Samana p\xc3\xa4iv\xc3\xa4n\xc3\xa4 Iltalehden vastaavassa mittauksessa kahdessa tunnissa vain yksi soittaja vaati el\xc3\xa4imen tappamista._NEWLINE_Vihre\xc3\xa4n liiton eduskuntaryhm\xc3\xa4n varapuheenjohtaja Eero Paloheimo vaati, ett\xc3\xa4 el\xc3\xa4in olisi pyydystett\xc3\xa4v\xc3\xa4 el\xc3\xa4v\xc3\xa4n\xc3\xa4, ja lupasi tarvittaessa vastata siirtokustannuksista el\xc3\xa4imelle soveltuvaan ymp\xc3\xa4rist\xc3\xb6\xc3\xb6n. Puolueen kansanedustaja Erkki Pulliainen vetosi, ett\xc3\xa4 el\xc3\xa4imen henki olisi s\xc3\xa4\xc3\xa4stett\xc3\xa4v\xc3\xa4 pr-syist\xc3\xa4. Helsingin el\xc3\xa4insuojeluyhdistys etsi leijonalle sijoituspaikkaa hyl\xc3\xa4tyille sirkusleijonille tarkoitetusta reservaatista. WWF:n Suomen rahasto vetosi Nyholmiin, ett\xc3\xa4 leijona pyydystett\xc3\xa4isiin el\xc3\xa4v\xc3\xa4n\xc3\xa4, koska leijona on voinut joutua vieraaseen ymp\xc3\xa4rist\xc3\xb6\xc3\xb6n vain ihmisen syyst\xc3\xa4. Suomen luonnonsuojeluliitto ei ottanut kantaa leijonan kohtaloon muuten kuin toteamalla, ett\xc3\xa4 se on poistettava Suomen luonnosta. Korkeasaaren johtaja Ilkka Koivisto ja kissael\xc3\xa4inten hoitaja Juha P\xc3\xa4\xc3\xa4kk\xc3\xb6nen suosittelivat el\xc3\xa4imen pikaista ampumista. Koivisto uskoi, ettei leijonan tulevaisuus olisi onnellinen, vaikka se saataisiinkin el\xc3\xa4inpuistoon tai reservaattiin. H\xc3\xa4nest\xc3\xa4 leijonalla ei ollut mit\xc3\xa4\xc3\xa4n rahallistakaan arvoa, koska el\xc3\xa4intarhoilla oli ennest\xc3\xa4\xc3\xa4nkin liikaa leijonia. \xc3\x84ht\xc3\xa4rin el\xc3\xa4inpuisto, Ranuan el\xc3\xa4inpuisto ja Korkeasaari kielt\xc3\xa4ytyiv\xc3\xa4t asuttamasta leijonaa._NEWLINE_Toimittaja Liisa Kulhian poika Timo ilmoittautui kustannuksellaan siirt\xc3\xa4m\xc3\xa4\xc3\xa4n leijonan reservaattiin Afrikkaan tai Intiaan ja vetosi, ett\xc3\xa4 leijona suojeltaisiin asetuksella. Maan Auto lupasi osana Peugeotin mainoskampanjaa lahjoittaa WWF:n Suomen rahastolle 10\xc2\xa0000 markkaa, jos leijona pyydystet\xc3\xa4\xc3\xa4n el\xc3\xa4v\xc3\xa4n\xc3\xa4, koska automerkin tunnus oli leijona. Mika Kaurism\xc3\xa4ki lupasi leijonalle osan elokuvaansa The Last Border \xe2\x80\x93 viimeisell\xc3\xa4 rajalla._NEWLINE_Painostuksen tuloksena maa- ja mets\xc3\xa4talousministeri Martti Pura m\xc3\xa4\xc3\xa4r\xc3\xa4si 1. hein\xc3\xa4kuuta, ett\xc3\xa4 el\xc3\xa4in on vangittava, koska se oli sovittu siirrett\xc3\xa4v\xc3\xa4ksi Givskudin el\xc3\xa4intarhaan Tanskaan. Tanskalainen Aller-kustannusyritys oli sopinut j\xc3\xa4rjestelyn ja lupasi kustantaa siirron. Pyydystetty el\xc3\xa4in olisi majoitettu ensin tarkastusta varten Korkeasaareen._NEWLINE_My\xc3\xb6s kuka tahansa mets\xc3\xa4stysluvan ja maanomistajan luvan saanut olisi voinut ampua leijonan, koska el\xc3\xa4inlajia ei mainittu laeissa tai asetuksissa. Mets\xc3\xa4st\xc3\xa4j\xc3\xa4in keskusj\xc3\xa4rjest\xc3\xb6 vetosi, ett\xc3\xa4 mets\xc3\xa4st\xc3\xa4j\xc3\xa4t eiv\xc3\xa4t petovihan nimiss\xc3\xa4 puuttuisi leijonajahtiin.\n_START_SECTION_\nLeijonan pyydystysaikeet\n_START_PARAGRAPH_\nNyholm oli siihen menness\xc3\xa4 suivaantunut kohuun ja siihen, ett\xc3\xa4 oli joutunut el\xc3\xa4intensuojelijoiden silm\xc3\xa4tikuksi. Heille h\xc3\xa4n toivoikin voivansa vieritt\xc3\xa4\xc3\xa4 leijonan kiinnioton. H\xc3\xa4n vetosi siihen, ettei osaisi valmistautumatta pyydyst\xc3\xa4\xc3\xa4 leijonaa el\xc3\xa4v\xc3\xa4n\xc3\xa4, ja suostuisi v\xc3\xa4litt\xc3\xb6m\xc3\xa4sti ainoastaan ampumaan sen. Nyholmin haluttomuutta lis\xc3\xa4si h\xc3\xa4nen vuonna 1977 yleis\xc3\xb6lt\xc3\xa4 saamansa ry\xc3\xb6pytys, kun h\xc3\xa4n oli ampunut karjaa surmanneen karhun. H\xc3\xa4n odotti kotonaan Kuusamossa virallista kirjallista virkam\xc3\xa4\xc3\xa4r\xc3\xa4yst\xc3\xa4._NEWLINE_Korkeasaaren tarjottua virka-apua intendentti Jukka Salo ja nukutusel\xc3\xa4inl\xc3\xa4\xc3\xa4k\xc3\xa4ri Harry Jalanka saapuivat torstaina 2.7. tutkimaan maastoa ja leijonan pyydyst\xc3\xa4mismahdollisuuksia. Jalangalla oli suomalaisittain harvinaista kokemusta Afrikan leijonien ampumisesta nukutuspiikeill\xc3\xa4. Molemmilla oli poliisin valtuudet pyydyst\xc3\xa4\xc3\xa4 leijona. Heille irrotettiin Imatran rajakomppaniasta kahdeksan miest\xc3\xa4 ja kolme koiraa sek\xc3\xa4 lis\xc3\xa4avuksi kymmenen valmiudessa ollutta miest\xc3\xa4. Lis\xc3\xa4ksi he saivat k\xc3\xa4ytt\xc3\xb6\xc3\xb6ns\xc3\xa4 ter\xc3\xa4sh\xc3\xa4kkej\xc3\xa4, joihin leijonaa olisi voitu houkutella. Nyholm oli edelleen muodollisesti jahdin vet\xc3\xa4j\xc3\xa4 ja yhteydess\xc3\xa4 Saloon ja Jalankaan, vaikka pysyttelikin Kuusamossa._NEWLINE_Salolle ja Jalangalle ei kuitenkaan ollut riitt\xc3\xa4v\xc3\xa4n tuoreita ja luotettavia havaintoja, jotta pyynti\xc3\xa4 olisi voitu k\xc3\xa4ynnist\xc3\xa4\xc3\xa4, ja he palasivat p\xc3\xa4\xc3\xa4kaupunkiseudulle perjantaina. Rajavartiosto jatkoi partiointia ja ilmoitusten tarkistusta Salon ja Jalangan poistuttua, mutta ei l\xc3\xb6yt\xc3\xa4nyt mit\xc3\xa4\xc3\xa4n leijonaan viittaavaa. Ilmoitetut j\xc3\xa4lkil\xc3\xb6yd\xc3\xb6t kuuluivat yleens\xc3\xa4 koiralle tai karhulle. Elokuun lopulla tehdyt Rautj\xc3\xa4rven havainnot eiv\xc3\xa4t johtaneet asiantuntijoiden kutsumiseen paikalle.\n_START_SECTION_\nHuhut Ven\xc3\xa4j\xc3\xa4lt\xc3\xa4 karanneesta leijonasta\n_START_PARAGRAPH_\nJo ensimm\xc3\xa4isen havainnon j\xc3\xa4lkeen liikkui huhuja karanneesta sirkusleijonasta. Ymp\xc3\xa4rist\xc3\xb6ministeri\xc3\xb6n el\xc3\xa4insuojelutoimiston ylitarkastaja Matti Osara kertoi kuulleensa, ett\xc3\xa4 rajan l\xc3\xa4heisyydess\xc3\xa4 Ven\xc3\xa4j\xc3\xa4ll\xc3\xa4 Viipurin pohjoispuolella huhtikuussa olisi kaatunut el\xc3\xa4inkuljetusrekka, josta joukko sirkusel\xc3\xa4imi\xc3\xa4 olisi p\xc3\xa4\xc3\xa4ssyt karkuun. Imatran poliisiasemalta kerrottiin, ett\xc3\xa4 huhtikuun loppupuolella Puumalan suunnassa oli suistunut ojaan Moskovan suuren sirkuksen autoja. Puumalan nimismies kuitenkin kiisti tiedon, ja el\xc3\xa4inkuljetuksista vastaavan ylitarkastajan Riitta Heinosen mukaan leijonille ei ollut annettu maahantuontilupia vuosikausiin. Ruokolahtelaiset kertoivat kuulleensa l\xc3\xa4hist\xc3\xb6ll\xc3\xa4 ojaan ajaneesta ven\xc3\xa4l\xc3\xa4isest\xc3\xa4 sirkuksesta. Toimistop\xc3\xa4\xc3\xa4llikk\xc3\xb6 Seppo Mattila maa- ja mets\xc3\xa4talousministeri\xc3\xb6st\xc3\xa4 joutui toteamaan, ett\xc3\xa4 kaikki huhut osoittautuivat per\xc3\xa4tt\xc3\xb6miksi._NEWLINE_Pietarin pormestari Anatoli Sobt\xc5\xa1akin kansliasta kiistettiin miliisille tehdyn soittokierroksen perusteella, ett\xc3\xa4 alueella olisi sattunut el\xc3\xa4inkuljetusonnettomuutta. Ven\xc3\xa4j\xc3\xa4n sirkusliitto ja Ven\xc3\xa4j\xc3\xa4n el\xc3\xa4intarhoja kontrolloiva Moskovan el\xc3\xa4intarha kiistiv\xc3\xa4t kadonneen el\xc3\xa4imen, eik\xc3\xa4 Viipurin ja Pietarin liikennepoliisit olleet kuulleet kaatuneesta sirkusrekasta. Moskovan el\xc3\xa4intarhan tiedottaja Natalia Istratova ehdotti, ett\xc3\xa4 leijona olisi voinut karata laittomasta kiert\xc3\xa4v\xc3\xa4st\xc3\xa4 el\xc3\xa4insirkuksesta, joita Ven\xc3\xa4j\xc3\xa4ll\xc3\xa4 oli kymmeni\xc3\xa4 ja joka vaikenisi karanneista el\xc3\xa4imist\xc3\xa4._NEWLINE_Toisen selityksen mukaan yksityisen\xc3\xa4 lemmikkin\xc3\xa4 ollut iso kissa olisi p\xc3\xa4\xc3\xa4ssyt karkuteille. Istratovan mukaan yksityishenkil\xc3\xb6ill\xc3\xa4kin saattoi olla petoel\xc3\xa4imi\xc3\xa4 omassa tarhassaan. Ven\xc3\xa4j\xc3\xa4n el\xc3\xa4intarhojen yhteydenpidosta vastannut Tatjana Ver\xc5\xa1ina kertoi, ett\xc3\xa4 virkistysk\xc3\xa4ytt\xc3\xb6\xc3\xb6n tarkoitettuja el\xc3\xa4innurkkauksia pidet\xc3\xa4\xc3\xa4n esimerkiksi kaupunkien puistoissa ja tehtaiden pihoilla._NEWLINE_My\xc3\xb6hemmiss\xc3\xa4 haastatteluissa Nyholm on kertonut kuulleensa ven\xc3\xa4l\xc3\xa4isilt\xc3\xa4 kollegoiltaan Pjotr Danilovilta ja Leo Bljudnikilta, ett\xc3\xa4 Pietari\xe2\x80\x93Viipuri-radalla oli sattunut onnettomuus, jossa ratapenkka oli sortunut ty\xc3\xb6maan kohdalta, juna suistunut raiteiltaan ja osa junassa olleista Moskovan suuren sirkuksen el\xc3\xa4imist\xc3\xa4 kuollut ja osa p\xc3\xa4\xc3\xa4ssyt karkuun._NEWLINE_Vuonna 2011 antamassaan haastattelussa rajavartioston entinen kapteeni Antti V\xc3\xa4is\xc3\xa4nen kertoi, ett\xc3\xa4 Ensoon matkalla olleesta junasta olisi p\xc3\xa4\xc3\xa4ssyt vapaaksi sirkusel\xc3\xa4imi\xc3\xa4 ennen leijonahavaintoja.\n_START_SECTION_\nPyreneittenkoira\n_START_PARAGRAPH_\nMikko Paavonkallio v\xc3\xa4itti hein\xc3\xa4kuussa 2012, ett\xc3\xa4 Ruokolahden leijona\xc2\xadhavainnot oli aiheuttanut h\xc3\xa4nen koiransa, Miska-niminen pyreneittenkoira, joka havaintoja teht\xc3\xa4ess\xc3\xa4 oli ollut hoidossa Ruoko\xc2\xadlahdella. Suur\xc2\xadpetojen tutkija Erik S. Nyholm piti kuitenkin t\xc3\xa4t\xc3\xa4 selityst\xc3\xa4 mahdottomana, koska tassun\xc2\xadj\xc3\xa4ljet olivat paljon suuremmat kuin mink\xc3\xa4\xc3\xa4n koiran j\xc3\xa4ljet.\n_START_SECTION_\nLeijonavillityksen taloudellinen hy\xc3\xb6dynt\xc3\xa4minen\n_START_PARAGRAPH_\nRuokolahden leijona nimettiin Elviksi. Nimen keksi Kaakkois-Suomen rajavartioston tiedotuksesta vastannut kapteeni Antti V\xc3\xa4is\xc3\xa4nen. Radiomafia ja 7 p\xc3\xa4iv\xc3\xa4\xc3\xa4 olivat ilmoittaneet kilpailut leijonan nimest\xc3\xa4, ja h\xc3\xa4n pelk\xc3\xa4si niiden p\xc3\xa4\xc3\xa4tyv\xc3\xa4n ven\xc3\xa4l\xc3\xa4isiin nimiin, joten h\xc3\xa4n otti ensimm\xc3\xa4ist\xc3\xa4 havaintoa seuraavan naisen nimip\xc3\xa4iv\xc3\xa4n, ja media k\xc3\xa4ytti sit\xc3\xa4 jo samana iltana. Radiomafia nimesi leijonan Murreksi._NEWLINE_Ruokolahti aloitti kuntansa markkinoimisen leijonalla Kalpiiviidan ja Kek\xc3\xa4leenm\xc3\xa4en havaintojen j\xc3\xa4lkeen. Kunnan rajalle vietiin julisteita leijonasta, ja kunta alkoi frankeerata postiaan leijonan kuvalla. Paikalliset yritt\xc3\xa4j\xc3\xa4t alkoivat myyd\xc3\xa4 leijona-aiheisia t-paitoja, joita myytiin satoja kappaleita, ja postikortteja. Kunta harkitsi eukon syrj\xc3\xa4ytt\xc3\xa4mist\xc3\xa4 leijonalla tunnuksenaan, ja sinne perustettiin leijona-nimisi\xc3\xa4 ulkoilukohteita.  Vuonna 2012 Ruokolahden kunta luopui t\xc3\xa4ysin leijonalla markkinoimisesta ja ilmoitti, ettei muista leijonahavaintojen 20-vuotisp\xc3\xa4ivi\xc3\xa4 mitenk\xc3\xa4\xc3\xa4n._NEWLINE_Suuri osa havainnoista tehtiin Imatralla, mutta Imatran kaupunki ei pyrkinyt kaappaamaan leijonan mainosarvoa. My\xc3\xb6s Kristiinankaupungissa myytiin paikallisten havaintojen j\xc3\xa4lkeen leijona-t-paitoja. Kaupungin matkailusihteeri Dan-Anders Sj\xc3\xb6qvist nimesi Kristiinankaupungin leijonan Viveka Leoksi._NEWLINE_Vuonna 1994 Riikka Juvonen julkaisi Ruokolahden leijonaan perustuvan satukirjan Aleksi, mets\xc3\xa4n leijona._NEWLINE_Kes\xc3\xa4ll\xc3\xa4 2002 ruokolahtelainen harrastajateatteri RuoHa esitti Ruokolahden leijonan tapahtumiin l\xc3\xb6yh\xc3\xa4sti perustuvaa n\xc3\xa4ytelm\xc3\xa4\xc3\xa4 Kun leijona tuli kyl\xc3\xa4\xc3\xa4n. Se sai seitsem\xc3\xa4ss\xc3\xa4 esityksess\xc3\xa4 toistatuhatta katsojaa. Korsuorkesterin Seppo \xc3\x84ij\xc3\xb6 s\xc3\xa4velsi n\xc3\xa4ytelm\xc3\xa4n laulut ja Erkki Luumi esiintyi roolissa. Vuonna 2010 ruokolahtelainen Korsuorkesteri julkaisi humpan \xe2\x80\x9dRuokolahden leijona\xe2\x80\x9d. Yhtyeen j\xc3\xa4sen Pepe Kovanen keksi laulun aiheen sanomalehti Etel\xc3\xa4-Saimaan haastattelussa. Laulun sanoitti Jorma Toiviainen._NEWLINE_Vuosina 2003\xe2\x80\x932005 Ruokolahden Yritt\xc3\xa4j\xc3\xa4t ry j\xc3\xa4rjesti Tassunj\xc3\xa4lki- ja Leijonankortti-hankkeet kunnan matkailun edist\xc3\xa4miseksi.\n_START_SECTION_\nRuokolahden leijona mediassa\n_START_PARAGRAPH_\nEnsimm\xc3\xa4isen uutisen Ruokolahden leijonasta julkaisi Yl\xc3\xa4-Vuoksi. Lehden toimittaja Hannu Ojala kuuli leijonasta Auvisen ilmoitettua sen poliisille ja ep\xc3\xa4r\xc3\xb6i laskea juttua eteenp\xc3\xa4in. Lopulta h\xc3\xa4nen ehdotuksestaan lehti julkaisi uutisen etusivullaan._NEWLINE_Vilkkaimmillaan uutisointi leijonasta oli 29.\xe2\x80\x9330. kes\xc3\xa4kuuta, jolloin kaikki suomalaiset p\xc3\xa4ivitt\xc3\xa4ismediat julkaisivat siit\xc3\xa4 juttuja. Pian huomio kuitenkin laantui pikkujutuiksi siit\xc3\xa4, ettei leijonasta ole uusia havaintoja. My\xc3\xb6hemm\xc3\xa4t havainnot Rautj\xc3\xa4rvell\xc3\xa4 eiv\xc3\xa4t en\xc3\xa4\xc3\xa4 saaneet uutisv\xc3\xa4lineiden suosiota. Uutinen levisi my\xc3\xb6s ulkomaille, ja Associated Press ja Reuters levittiv\xc3\xa4t tapausta uutisena. Kun Ruokolahden kunta tilasi Sanomalehtien ilmoitustoimistolta kaikki leijonaa k\xc3\xa4sittelev\xc3\xa4t lehtiuutiset, tuli leikekirjasta A3-kokoisena 10 senttimetri\xc3\xa4 paksu._NEWLINE_Ruokolahden leijonaa kutsuttiin levikkiel\xc3\xa4imeksi, koska se lis\xc3\xa4si Ilta-Sanomien ja Iltalehden myynti\xc3\xa4. Ilta-Sanomien 75-vuotishistoriikissa Ruokolahden leijonaa kutsuttiin lehden el\xc3\xa4inreportaasien ehdottomaksi kuninkaaksi. Iltalehden p\xc3\xa4\xc3\xa4toimittaja Martti Backman kuvaili: \xe2\x80\x9dSuomalaismetsiss\xc3\xa4 harhaileva leijona on melkein ideaalitapaus. Olisi vaikea keksi\xc3\xa4 parempaa kes\xc3\xa4uutista.\xe2\x80\x9d Backmanin ja Ilta-Sanomien uutisp\xc3\xa4\xc3\xa4toimittaja Hannu Savolan mielest\xc3\xa4 Ruokolahden leijona ei kuitenkaan ollut m\xc3\xa4t\xc3\xa4kuun juttu.  Vuonna 2010 Tiede k\xc3\xa4ytti kuitenkin Ruokolahden leijonaa \xe2\x80\x9dklassisimpana esimerkkin\xc3\xa4\xe2\x80\x9d m\xc3\xa4t\xc3\xa4kuun jutusta._NEWLINE_Tiedotusopin professori Pertti Hem\xc3\xa1nuksen mukaan innostuksen selittiv\xc3\xa4t aikuisten ja lasten kiinnostus el\xc3\xa4imiin, itse leijona ja uutisanniltaan muuten hiljainen kes\xc3\xa4. H\xc3\xa4n my\xc3\xb6s uskoi, ett\xc3\xa4 tavallisten ihmisten halu p\xc3\xa4\xc3\xa4st\xc3\xa4 otsikoihin sai heid\xc3\xa4t n\xc3\xa4kem\xc3\xa4\xc3\xa4n, mit\xc3\xa4 halusivat._NEWLINE_Helsingin Sanomat liitti leijonan edellisten kesien uutisiin, jotka paisuivat hiljaisen uutistarjonnan vuoksi. N\xc3\xa4ist\xc3\xa4 viimeisimpi\xc3\xa4 olivat kes\xc3\xa4ll\xc3\xa4 1991 pikkutytt\xc3\xb6\xc3\xa4 haavoittanut tappajahauki ja Karjalohjan ufo, vuonna 1990 kadonnut K\xc3\xa4ckin perhe ja vuonna 1989 paljastunut Reino Gikmanin vakoilu sek\xc3\xa4 Oleg Kozlovin ja Mihail Varfolomejevin lentokonekaappaus._NEWLINE_Vuoden 2007 Suomen Kuvalehden journalistipalkinnon saaja Marja Manninen, joka oli Ylen tv-uutisten aluetoimittajana Kaakkois-Suomessa, kommentoi ty\xc3\xb6st\xc3\xa4\xc3\xa4n: \xe2\x80\x9dRuokolahden leijonasta, jota koskaan ei edes ollut, tein varmasti kolmekymment\xc3\xa4 juttua.\xe2\x80\x9d'